|  |  |
| --- | --- |
| Description: C:\Users\val.jones\AppData\Local\Microsoft\Windows\Temporary Internet Files\Content.Outlook\1004CWDK\WESTERN BAY ADOPT LOGO service.jpg | Cymorth ar ôl mabwysiadu |

## Cymorth i fabwysiadwyr

Mae gennym ni dîm o weithwyr cymdeithasol arbenigol sy’n gweithio’n benodol ym maes cefnogi mabwysiadu.

Gall mabwysiadu fod yn heriol, ond gallwn ni eich helpu chi. Gallwn ni hefyd gydweithio â chi i sicrhau fod gan eich plentyn lyfr hanes bywyd yn cynnwys gwybodaeth am fabwysiadu, a pham mae wedi cael ei fabwysiadu.

Gallwch chi gysylltu â ni ynghylch y canlynol:

* Grwpiau cynnal a sesiynau cyngor Bae’r Gorllewin
* asesu anghenion cymorth ynghylch mabwysiadu
* manylion gwasanaethau arbenigol a sut i’w cyrchu
* cyrchu gwasanaethau therapiwtig
* eich cynorthwyo chi a’ch plentyn i gysylltu â’r teulu biolegol
* hyfforddiant a gweithdai
* cymorth i blant sydd wedi profi colled a thrawma
* cyngor i rieni mabwysiadol sy’n symud i ardal awdurdod lleol arall
* system cyfeillio i’ch galluogi i gysylltu â mabwysiadwyr eraill i gael cymorth gan gymheiriaid

## Cymorth i blant sydd wedi’u mabwysiadu

Rydym ni’n gwybod nad yw bob yn blentyn wedi’i fabwysiadu yn hawdd bob amser, ac efallai fod pethau nad ydych chi’n eu deall neu bethau yr hoffech chi gael cymorth â nhw. Ond gallwch chi siarad â rhywun bob amser.

Dyma rai o’r pethau y gallech chi ofyn am gymorth â nhw:

* Gwybodaeth am eich teulu biolegol.
* Deall pam cawsoch chi eich mabwysiadu.
* Trefnu i gadw mewn cysylltiad â brodyr a chwiorydd, eich mam neu’ch tad biolegol a pherthnasau a ffrindiau eraill.
* Deall eich teimladau – weithiau efallai byddwch chi’n teimlo’n ddig neu’n drist neu ddim yn gwybod sut ydych chi’n teimlo.
* Ymdopi â’r ysgol, mae’r ysgol yn brofiad anodd iawn i rai plant sydd wedi’u mabwysiadu ac mae angen help ychwanegol arnyn nhw.
* Cyfle i gwrdd â phlant eraill sydd wedi’u mabwysiadu

Os holwch chi eich rhieni am unrhyw rai o’r pethau hyn, efallai byddan nhw’n gallu eich helpu chi, neu efallai byddan nhw’n gwybod ble gallwch chi gael rhagor o wybodaeth. Gall eich rhieni hefyd gysylltu â Thîm Cefnogi Mabwysiadu Bae’r Gorllewin i helpu i ateb y cwestiynau hyn.

Mae’r Tîm Cefnogi Mabwysiadu yn gwybod llawer iawn am fabwysiadu ac maen nhw'n gweithio gyda phlant a phobl ifanc sydd wedi’u mabwysiadu a’u teuluoedd.

Os hoffech chi siarad â rhywun am unrhyw rai o’r pethau hyn, gallwch chi neu eich rhieni gysylltu â’r Tîm Cefnogi Mabwysiadu r 0300 365 2222

## Cymorth i berthnasau biolegol plant sydd wedi’u mabwysiadu

Gall cyswllt rhwng plentyn sydd wedi’i fabwysiadu a’i rieni biolegol ei helpu i ddeall rhagor am ei gefndir a’i hunaniaeth.

Caiff trefniadau cysylltu eu cytuno mewn ysgrifen cyn i’r plentyn gael ei fabwysiadu. Mae hyn yn cynnwys pa mor aml fydd cysylltu yn digwydd, a pha un ai a fydd hynny yn gysylltu uniongyrchol (wyneb yn wyneb) neu'n anuniongyrchol (anfon llythyrau trwy ein gwasanaeth ‘blwch llythyrau’).

Gallwn ni gynnig cefnogaeth i berthnasau biolegol sy’n dymuno cael cymorth â threfniadau cysylltu, cwnsela neu wasanaethau cyfryngu.

## Cwnsela

Nid yw Gwasanaeth Mabwysiadu Bae’r Gorllewin yn cynnig gwasanaeth cwnsela, ond gallwn ni eich cynorthwyo i ganfod gwasanaeth sy’n addas i chi.

## A fydd fy mhlentyn yn gallu fy nghanfod i ar ôl cael ei fabwysiadu?

Ar ôl i’ch plentyn droi’n 18 mlwydd oed, gall ofyn am gopi o’i dystysgrif geni wreiddiol, a bydd hynny’n dangos y canlynol:

* ei enw gwreiddiol
* enw ei fam fiolegol
* enw’r tad biolegol (o bosibl)
* ei gyfeiriad pan gafodd ei enedigaeth ei chofrestru

Gall y Gofrestr Cysylltu Mabwysiadu hefyd helpu plentyn sydd wedi’i fabwysiadu i gysylltu â chi.

## Canfod cofnodion genedigaeth oedolion sydd wedi’u mabwysiadu

Rydym ni’n cynnig cymorth i oedolion sydd wedi’u mabwysiadu ym Mae’r Gorllewin sy’n chwilio am gofnodion eu genedigaeth a gwybodaeth am eu teulu biolegol.

Gallwn ni eich helpu chi os ydych chi:

* dros 18 mlwydd oed
* yn byw ym Mhen-y-bont ar Ogwr, Castell-nedd Port Talbot neu Abertawe ac
* os oes gennym ni eich cofnodion mabwysiadu

Ffoniwch 0300 365 2222 i holi am y camau nesaf.

## Mabwysiadu ar ôl derbyn gofal

Gall plant sydd wedi’u mabwysiadu ar ôl derbyn gofal fod ag anghenion parhaus, a gallwn ni helpu â’r anghenion hynny. Fe wnawn ni asesu pa gymorth sydd arnoch chi ei angen a’ch cynghori am y gwasanaethau sydd ar gael i chi.

Gall rhieni mabwysiadol gael mynediad at y canlynol:

* copi o adroddiad CARB eich plentyn
* crynodeb o iechyd eich plentyn gan ymgynghorydd meddygol Gwasanaeth Mabwysiadu Bae’r Gorllewin
* gweithdai i’ch helpu i ddefnyddio neu lunio llyfr ‘hanes bywyd’ ynghylch bywyd cynnar eich plentyn
* asesu anghenion cymorth mabwysiadu eich plentyn

## Cymorth i awdurdodau eraill

Gall ein gwasanaethau cefnogi mabwysiadu hefyd gynnig cyngor i awdurdodau lleol am y canlynol:

* ein gwasanaethau cefnogi mabwysiadu
* asesu anghenion i gael cymorth
* argaeledd gwasanaethau lleol
* sut i weithio rhwng asiantaethau mabwysiadu eraill

## Sylwadau a chwynion

Os ydych chi’n anfodlon â’r gwasanaeth rydym ni wedi’i ddarparu, gallwch chi gyflwyno cwyn. Gofynnwch am y daflen cwyno ar gyfer ardal yr awdurdod lleol ble’r ydych chi’n byw.